Fergesambandet Gjermundshamn–Varaldsøy–Årsnes

Gjermundshamn–Varaldsøy–Årsnes er et fergesamband på fylkesvei 48 og fylkesvei 5114 over Hardangerfjorden i Kvinnherad kommune.
Fergeforbindelsen betjenes av Fjord1 med ferjene MF «Sildafjord» og MF «Lærdal». Overfarten mellom Gjermundshamn og Årsnes tar 20 minutter direkte og 40 minutter dersom fergen anløper Varaldsøy på veien. Delstrekningen Gjermundshamn–Varaldsøy tar 15 minutter, og strekningen Varaldsøy–Årsnes 25 minutter.
Gjermundshamn og Årsnes har opptil 32 daglige avganger, mens Varaldsøy har inntil 20 daglige anløp.
Overfarten over Hardangerfjorden byr på naturskjønne omgivelser, rundt den forholdsvis brede fjorden strekker de omkransende fjellene seg til rundt 1500 meter og i det fjerne kan man på fine dager se Folgefonna beliggende bak fjellene på Kvinnherad-siden av fjorden.


== Historie ==
Den første bilfergeruten ble opprettet i 1938 med anløp i Løfallstrand på østsiden av Hardangerfjorden, og Gjermundshamn, Varaldsøy, Mundheim og Omastrand på vestsiden, en overfartstid på rundt 2 timer. Veiutbyggingen på vestsiden av Hardangerfjorden gjorde at Omastrand ble avviklet som anløpssted i 1950. I 1955 passerte antall førte biler over Mundheim-Løfallstrand for første gang 1000 i juni, juli og august. I rutetabellen fra 1963 kan vi se at MF «Huglo» gjorde stopp i Rosendal en dag i uken, for å korrespondere med MS «Hardangerfjord» som gikk i Oddaruten.
I oktober 1963 åpnet veiforbindelsen mellom Mundheim og Gjermundshamn, og Mundheim ble lagt ned som fergestopp. Overfartstiden ble med det betraktelig kortet ned, ettersom ruten fra da gikk mellom Løfallstrand, Varaldsøy og Gjermundshamn. Overfarten fra Gjermundshamn til Løfallstrand tok omkring 25 minutter direkte, og 45 minutter via Varaldsøy, mens Varaldsøy–Løfallstrand tok 30 minutt. Gjermundshamn og Løfallstrand hadde før omleggingen opp til 23 daglige avganger. Sambandet ble trafikkert av MF «Kvinnherad» og MF «Rosendal» og i tillegg gikk MF «Jondal» om sommeren.
Den 1. juli 2010 åpnet fergekaien på Årsnes og denne erstattet Løfallstrand fergekai, hvilket innkortet overfarten med 5 minutter. Årsnes fergekai ligger lenger inne i Hardangerfjorden, cirka 5 minutter med kjøring fra Løfallstrand.
I 2020 tok Fjord1 over driften av sambandet etter Norled (tidligere Hardanger Sunnhordlandske Dampskipsselskap).


== Ferger ==
Følgende oversikt viser ferger som har trafikkert strekningen. Enkelte ferger har vært i bruk på denne strekningen bare på deler av året.
Før 1956: Blant annet MK «Kinsarvik» og MS «Talaria»

1952 (sommer) MK «Held»
1954 og 1955 (sommer) MS «Talaria»
1956 MF «Rosendal»
1956 – 1962 MF «Fusa»
1963, 1966  MF «Huglo»
1967 – 1970  MF «Melderskin»
1971 – 1973  MF «Vøringen»
1973 MF «Tysnes»
1973 – 1974 MF «Kinsarvik»
1975 MF «Tysnes»
1975 MF «Bjørnefjord»
1976 MF «Tysnes»
1977 – 1978 MF «Strandebarm»
1978 MF «Tysnes»
1988 – 2011 MF «Kvinnherad»
2001 – 2010 MF «Rosendal»
2003 MF «Ulvik»
2010 (sommer) MF «Jondal»
2010 – 2011 MF «Folgefonn»
2012 – 2019 MF «Vikingen»
2012 – 2019 MF «Hordaland»
2019 – 2019 MF «Ullensvang»
2020 – MF «Lærdal»
2020 – MF «Sildafjord»
2020 – MF «Solskjel» (reserve)


== Referanser ==


== Eksterne lenker ==
Luftfoto av fergekaien i Mundheim, 1962 (bilde 2)
Video fra sambandet Årsnes-Gjermundshamn, april 2013.
Forbrukertest av sambandet, utført av NRK Hordaland i 2016.
Langes, W. (2015). «Fjordfaehren.de» (tysk). Besøkt 23. mars 2015. 
Sætre, Harald (2014). Fram og tilbake over fjorden - om HSD, ferjer, ferjekaiar og ferjeruter (norsk). Bergen: Kapabel. ISBN 978-82-8163-0673. 
Vegvesenets vegkart
Vegliste Hordaland